**VAPAA-AIKALAUTAKUNNAN**

**AVUSTUSSÄÄNNÖT**

**KARKKILAN KAUPUNGIN VAPAA-AIKALAUTAKUNTA**

**8.12.2015 §**

# YLEISTÄ

Karkkilan kaupunki varaa vuosittain talousarviossaan määrärahaa

avustusten jakamiseen. Avustusten määrä painottuu pääsääntöisesti seuraavasti:
n. 43 % liikuntayhdistykset, n. 14 % nuorisoyhdistykset, n. 43 % muu yhdistystoiminta. Vapaa-aikalautakunta myöntää määrärahojen puitteissa avustuksia tämän säännön mukaisesti.

Alla on esitelty vapaa-aikalautakunnan kohdeavustuksen myöntämisperiaatteet

ja -perusteet. Lisäksi on selvitetty se, kuinka avustusta haetaan ja ketkä avustuksista

päättävät sekä se, miten avustus maksetaan avustuksen saajalle ja kuinka

avustuksen käyttöä seurataan.

# AVUSTUSTEN MYÖNTÄMISEN YLEISET PERUSTEET

1. Hakijan kotipaikka on Karkkila tai hakijan säännöllinen avustuksen kohteena oleva toiminta sijoittuu Karkkilaan ja se on kaikille avointa. Toiminnan tulee kohdistua Karkkilaan ja karkkilalaisille.
2. Avustuksia voivat hakea kaikki yhdistykset, jotka ovat toimineet vähintään yhden kalenterivuoden ennen avustuksen hakua ja jotka ovat rekisteröityjä tai todistettavasti jättäneet rekisteröintihakemuksensa.
3. Avustettavan toiminnan tulee edistää kaupungin strategisten tavoitteiden toteutumista sekä sen on tuettava ja täydennettävä kaupungin toimintaa.
4. Kohdeavustusta saanut yhdistys on velvollinen antamaan vapaa-aikalautakunnalle selvityksen myönnettyjen varojen käytöstä. Kaupungin tilintarkastajilla on oikeus tarvittaessa tarkastaa avustusta saaneen järjestön tilit. Yhdistyksen tulee merkitä hakemuslomakkeelle vaadittavat tiedot ja liitettävä mukaan tarvittavat liitteet.
5. Kohdeavustus maksetaan todellisten kulujen mukaisesti meneillään olevan avustuskauden ajalta. Mikäli myönnetty avustus on enemmän kuin todelliset kulut, voi avustuksen saaja esittää kohdassa 6. mainitun stipendin saajaa, jolle myönnetty käyttämätön avustusosuus voitaisiin kohdentaa.
6. Maksatushakemus tulee toimittaa tapahtuman/toiminnan toteuduttua seuraavan kuukauden loppuun mennessä. Joulukuulle ajoittuvien tapahtumien/toiminnan osalta joulukuun loppuun mennessä. Jos maksatushakemus ei saavu vapaa-aikapalveluihin käsiteltäväksi säädettyyn määräaikaan mennessä, maksatuspäätös raukeaa.
7. Mikäli avustusmäärärahaa on vuoden lopussa jäänyt jakamatta, kyseinen summa jaetaan stipendeinä ja palkintoina joko yksityishenkilöille tai yhdistyksille vapaa-aikalautakunnan erillisellä päätöksellä joulukuussa.
8. Yhdistyksen saama avustus tulee käyttää siihen tarkoitukseen, johon se on myönnetty. Kunta voi, ellei avustuksen saanut noudata annettuja ohjeita, jättää avustuksessa myönnetyt varat tilittämättä ja jättää avustettavan seuraavassa varojen jaossa huomiotta.
9. Mikäli yhdistyksen sääntömääräinen kokous tekee muutoksia yhdistyksen sääntöihin, yhdistyksen hallitus tai nimenkirjoittajat vaihtuvat, on muutoksista ilmoitettava välittömästi vapaa-aikatoimeen.
10. Avustuksia ei myönnetä edelleen jaettaviksi.
11. Avustusta ei myönnetä samaan käyttötarkoitukseen kaupungin muista avustusmäärärahoista.
12. Avustuksia ei myönnetä sellaiseen yhdistyksen toimintaan, jota kaupunki ostaa ostopalvelusopimuksella yhdistykseltä.
13. Avustusta ei myönnetä verotusoikeuden omaavan yhdistyksen toimintaan, työpaikkojen yhdistyksille, joiden toiminta on suunnattu yrityksen henkilökunnalle tai ei-karkkilalaisille yhdistyksille.
14. Avustukset myöntää yhdistyksille vapaa-aikalautakunta. Vapaa-aikalautakunta myöntää avustukset määrärahojen puitteissa ja sillä on oikeus harkinnan mukaan muuttaa hakijan avustushakemuksessa olevaa summaa.
15. Avustusten jaossa noudatetaan laeissa, asetuksissa, opetusministeriön päätöksissä ja ohjeissa annettuja määräyksiä ja suosituksia. Avustusmäärärahojen hakemisessa, hakemusten käsittelyssä, avustusten maksamisessa, avustusten käytön valvonnassa ja tilitysten käsittelyssä noudatetaan tätä avustussääntöä ja kaupungin ao. määräyksiä.
16. Lisäksi vapaa-aikalautakunta varaa vuosittain avustusmäärärahoista erillisen summan alle 200 euron avustushakemusten kattamiseksi. Näistä on erilliset ohjeet luvussa 4.
17. Haku- ja raportointiohjeet ovat hakulomakkeessa.

# KOHDEAVUSTUS

**Kohdeavustusta** myönnetään alla mainittuihin kohteisiin (Koulutus, toimitila- ja tapahtuma-avustus). Kohdeavustusta voidaan myöntää karkkilalaisille yhdistyksille. Toiminnan tulee kohdistua karkkilalaisiin asukkaisiin. Kohdeavustus on kertaluontoinen.

* **Koulutus ja kurssitoiminta**

Koulutus- ja kurssitoimintaan myönnetään avustusta piiri- tai keskusjärjestöjen tai muuhun koulutustoimintaan osallistumista varten, jonka katsotaan avustavan yhdistyksen toimintaa. Piiri- ja keskusjärjestöjen, tai muun järjestäjän kurssille osallistuvien yhdistyksen jäsenten kurssimaksuihin annetaan avustusta meneillään olevan avustuskauden ajalta. Vahvistetussa ja toteutetussa ohjelmassa tulee olla vähintään puolet kurssiin liittyvää opetusta ja ohjausta. Opetukseksi ei hyväksytä harjoitteluluonteista toimintaa. Hyväksyttäviä kuluja ovat koulutuksen osallistumismaksut. Koulutusavustusta myönnetään pääsääntöisesti yksi/ohjaaja/vuosi. Yhden yhdistyksen saamia koulutusavustuksia voidaan rajoittaa, mikäli tarkoitukseen varattu määräraha uhkaa loppua.  Hakemukseen tulee liittää mukaan seuraavat tiedot:

- osanottajaluettelo, jossa on mainittu osanottajien kotipaikka ja ikä,
- kurssiohjelma, jossa tulee olla kurssipäivien/tuntien määrä ja koulutus aiheittain,
- koulutuksesta vastaavat henkilöt ja opettajat,
- tosite koulutuskustannuksista
* **Toimitilat**

Avustusta voidaan myöntää Karkkilassa sijaitsevien tilojen käyttökustannuksiin (esim. kokoustilat). Muualta kuin kaupungin alueelta vuokrattuihin tiloihin myönnetään avustusta harkinnan mukaisesti, mikäli edellä mainituissa tiloissa ei voi harjoittaa tarpeellista yhdistyksen toimintaa. Avustuksen piiriin eivät kuulu oman toimitilan käyttökustannukset (vuokrat, siivous jne.). Vuokramaksuihin myönnetään avustusta tositteiden mukaan.
* **Tapahtumat**

Tapahtuma-avustus on tarkoitettu Karkkilassa toteutettavien tapahtumien järjestämiseen

1. Tapahtuman tulee olla päihteetön.
2. Tapahtumaa tulee markkinoida julkisesti ja osallistumismahdollisuus tulee olla avoin.
3. Avustusta tulee hakea ennen tapahtumaa.
4. Tapahtuma-avustus on ensisijassa tilojen ja alueiden vuokratukea, työvoimatukea, materiaali- ja välinetukea ja suorituspaikkojen kunnostamistukea.
5. Tapahtuma-avustuksen suuruus riippuu tapahtuman laajuudesta, budjetista, vaikuttavuudesta ja markkina-arvosta kaupungille.

# ALLE 200 EURON AVUSTUKSET

Sellaiset kohdeavustushakemukset, joiden kustannusarvio on alle 200 euroa, käsitellään seuraavalla tavalla:

* Vapaa-aikalautakunta on valtuuttanut kulttuurin ja vapaa-ajan palvelualueen yksiköt jakamaan kyseiset avustukset.
* Kulttuurin ja vapaa-ajan palvelualuetiimi päättää avustusten saajat vapaa-aikalautakunnan päättämän määrärahan puitteissa.
* Kulttuurin ja vapaa-ajan palvelualueen palvelupäällikkö tekee päätöksistä viranhaltijapäätöksen, joka annettaan tiedoksi avustusten saajille.
* Näihin avustuksiin sovelletaan muilta osin tätä avustussääntöä.

# HAKUMENETTELY

Avustusta tulee hakea ennen hankkeen toteuttamista. Avustushausta ilmoitetaan lehti-ilmoituksella sekä Karkkilan kaupungin internet-sivuilla. Kohdeavustuksia (luku 3) jaetaan kerran vuodessa aina seuraavaa vuotta varten. Alle 200 euron avustusten (luku 4) hakuaika on jatkuva kunkin vuoden marraskuun loppuun saakka.

Hakuaika päättyy tammikuun puolivälissä. Päivämäärä tarkistetaan vuosittain. Avustuspäätökset tehdään hakuajan päättymisen jälkeen seuraavassa vapaa-aikalautakunnan kokouksessa. Päätökset avustuksista tulevat hakijoiden tietoon helmikuussa.

Hakulomake ohjeineen on tulostettavissa Karkkilan kaupungin internet-sivuilta.

Täytetty hakemuslomake liitteineen postitetaan osoitteeseen Karkkilan kaupunki/ Vapaa-aikatoimi, Valtatie 26 B, 03600 Karkkila tai toimitetaan Palvelupiste Serveriin edellä mainituin osoitetiedoin. Lisäksi hakemus liitteineen tulee toimittaa sähköisenä Karkkilan kaupungin kirjaamon sähköpostiin: kirjaamo@karkkila.fi.

Kirjekuoreen ja sähköpostin otsikkoon tulee merkintä ”*vapaa-aikalautakunnan avustukset*”. Myöhässä saapuneet hakemukset jätetään käsittelemättä.

## 4.1 Seuranta ja maksaminen

Avustus suoritetaan saajalle sen jälkeen kun vapaa-aikatoimessa on käsitelty ohjeiden mukaan toimitettu maksatushakemus.Hakemuksen ohjeet ovat maksatushakemuslomakkeessa. Maksatushakemus tulee toimittaa tapahtuman/toiminnan toteuduttua seuraavan kuukauden loppuun mennessä. Joulukuulle ajoittuvien tapahtumien/toiminnan osalta joulukuun loppuun mennessä.

Maksatushakemus liitteineen postitetaan osoitteeseen Karkkilan kaupunki/ Vapaa-aikatoimi, Valtatie 26 B, 03600 Karkkila tai toimitetaan Palvelupiste Serveriin edellä mainituin osoitetiedoin. Lisäksi hakemus liitteineen tulee toimittaa sähköisenä Karkkilan kaupungin liikunta- ja nuorisosihteerille: anna.koivu@karkkila.fi, jolta saa myös lisätietoja.

# **MUUTOKSENHAKU**

# Vapaa-aikalautakunnan alaisten avustusten päätöksiin tyytymätön voi tehdä kirjallisen oikaisuvaatimuksen 14 päivän kuluessa päätöksen tiedoksiannosta Karkkilan vapaa-aikalautakunnalle. Osoite on: Karkkilan kaupunki/vapaa-aikalautakunta, Valtatie 26, 03600 Karkkila.